АҞӘА, лаҵара 19 – Sputnik. Урыстәыла Аҳәынҭқарратә дума азакәан аднакылеит иаарту ажәҩан азы Аиқәшаҳаҭра ишалҵуазы. Абри атәы аанацҳауеит РИА Новости.
Аӡбара еицҿакрыла ирыдкылан.
Ари азҵаара Афедералтә еизара анахәаԥшуаз Владимир Путин иофициалтә хаҭарнакс дыҟан Урыстәыла ААР аиҳабы ихаҭыԥуаҩ Сергеи Риабков.
Сергеи Риабков иҳәеит Аиқәшаҳаҭра аратификациа 6,5 шықәса ишадхалаз. Иара алахәразы иҵаҵӷәны иҟалеит ЕАА алахәхара. 2017 шықәсазы Вашингтон аԥкрақәа аланагало иалагеит Урыстәыла аганахьала, убри аан ЕАА алшара амоуп НАТО атәылақәа Урыстәыла аҵакыра рахыԥраарақәа рзы адыррақәа аиурц.
"Аиқәшаҳаҭра иалҵтәуп, уи аԥхасҭа ҳнаҭозар. ЕАА асателлит-тәылақәа рҳаирпланқәа ҳтәыла иахаԥыруа амониторинг мҩаԥыргозар, ашәарҭадара аӡбахә абоуҳәари", - ҳәа иҳәеит Адума аиҳабы Виачеслав Володин.
Иаарту ажәҩан азы Аиқәшаҳаҭра амчра аиуит 2002 шықәса ажьырныҳәа 1 азы аибашьра хьшәашәа ашьҭахьтәи Европаҿы агәреибагара арӷәӷәаразы. Иара иалахәылахеит 34 тәыла.
2021 шықәса лаҵарамзазы ЕАА Аиқәшаҳаҭра алҵра апроцедура хацнаркит.
2021 шықәса ажьырныҳәамзазы Аиқәшаҳаҭра ишалҵуазы аҳәамҭа ҟанаҵеит Москва. Убри аан иазгәаҭан Вашингтон ахымҩаԥгашьа егьырҭ аҳәынҭқаррақәа ринтересқәа рбаланс шьақәнаҟьоит ҳәа. Урыстәыла адәныҟатәи аусқәа римнистрраҟны изныкымкәа иазгәарҭахьан абри аус аҟны Москва хьаҵра шыҟанамҵо.